Lood het ’n spesmaas hier kom nog heelwat onthullings oor diefstal van miljoene rande deur lede van die die All Corruptive Comrades (ANC). Vuisvoos Suid-Afrikaners word uit twee fronte getref. Eers is dit onthullings uit die onlangse verlede – soos nou weer oor die R54 miljoen sakgeldjie wat die spioene na bewering in maandelikse paaiemente vir Jacob Zuma oorbetaal het. En intussen blyk dit die Covid-19-diefstal woed voort – Panyaza Lesufi gooi wal oor meer as R400 miljoen in sy departement. Nou wil ’n vriend by Lood weet, is dit nie tyd dat die ANC as misdaadorganisasie ondersoek en vervolg word nie? Inderdaad, CR het mos self gesê hy is beskuldigde nommer een.
Lood begin werklik bekommerd raak oor die uitwerking van die pandemie, die inperking en regeringskorrupsie op die psige van ons volk.
Joan, jy kort ’n sterk koffietjie. En as jy boonop nog ietsie sterkers in voorraad het, gooi by. Lood gee die beker. Stuur bydraes na lood@beeld.com.